|  |  |
| --- | --- |
| Forum: | Ad hoc RådhusMED om besparelse på 2 mio. kr. |
| Tid: | 30. april 2014 kl. 8.00 |
| Sted: | Mødelokale 405 |
| Deltagere: | Jette Runchel  Claes Hjort  Niels Carsten Bluhme  Jytte Therkildsen  Lars Skovmand  Carina Kofoed  Claus Kolby  Merete Winther  Jan Eriksen |
| Afbud: |  |
| Referent: | Pernille Carlsen |

# Beslutningspunkter

## Konstituering (kl. 8.00-8.10)

Sagsfremstilling:

Udvalget konstituerer sig – der skal vælges næstformand.

Beslutning:

Jette bød velkommen til mødet. Hun oplyste, at hun ikke forventede en lang møderække i dette udvalg, men formentlig et par enkelte møder.

Hun spurgte, om medarbejderrepræsentanterne havde valgt næstformand. Merete Winter blev valgt.

*Bilag:*

Ingen

## Godkendelse af dagsorden (kl. 8.10-8.15)

**Sagsfremstilling:**

Dagsorden for mødet skal godkendes.

Beslutning:

Dagsordenen blev godkendt.

*Bilag:*

Ingen

## Besparelser på konto 6 – budget 2014 (kl. 8.15-9.00)

Sagsfremstilling:

I forbindelse med vedtagelse af budget 2014 blev det besluttet, at der på konto 6 skulle ske en besparelse på 2 millioner kroner.

Direktørgruppen har på deres møde den 10. marts 2014 drøftet den kommende proces. Det blev besluttet at indkalde til møde i Ad Hoc RådhusMED og her orientere om, at der skal ske en besparelse på 2 millioner kroner, som er delt ud på de 2 direktørområder og Økonomi og Stab. Endvidere drøftes det videre forløb omkring implementeringen af besparelserne.

Beslutning:

Jette oplyste, at baggrunden for nedsættelsen af dette Ad Hoc RådhusMED var beslutningen fra efteråret 2013 om en 2 mio. kr. besparelse i 2014 og fremover. I 2014 er besparelserne udmøntet som engangsbesparelser ved merbesparelsen på ny adm. organisering. For 2015 og frem er der arbejdet for at løse udfordringen ved naturlig afgang. Vi er ikke i mål, og er derfor nødt til at sætte en proces i gang omkring besparelser på konto 6.

Som det fremgik af det udsendte notat er der lagt op til besparelser på BMB (Arbejdsmarked, Erhverv og Ydelser), BKV og Økonomi og Stab. Fordelingen er lavet af Direktørforum med afsæt i forventede synergier ved etablering af de nye afdelinger. I Økonomi og Stab samt BKV klares besparelserne ved naturlig afgang. Der udestår dog her en drøftelse af, hvad man gør med de tilbageværende arbejdsopgaver.

På BKV-området er der også naturlig afgang.

Det er således BMB (Arbejdsmarked, Erhverv og Ydelser), der har den primære opgave i denne proces. Det er det eller de berørte MEDudvalg, der skal lave kriterierne for besparelserne, og at det i sidste ende er lederen i den berørte afdeling, der træffer afgørelsen omkring besparelserne. Jan oplyste, at han ikke har informeret sine medarbejdere om besparelserne endnu, men vil gøre det i starten af næste uge.

Jette oplyste, at Ad Hoc RådhusMEDs rolle i denne proces primært er at italesætte opgaven og være informant – dels i forhold til de konkret berørte afdelinger, men også i forhold til resten af rådhuset. Det er derfor vigtigt, at RådhusMED er klædt på til denne opgave.

Jette oplyste videre, at det er planen at lave en jobbank som ved sidste besparelsesrunde. Dermed får de betydning for alle i den administrative organisering.

Jan bemærkede, at han mente, at tidsfristerne for processen er meget stramme. Jette svarede, at Jan godt kunne bruge længere tid, men at han skulle have 2015-budgettet for øje, hvis besparelserne først kunne effektueres et stykke ind i 2015.

Merete Winther spurgte til, om TR’ere ville blive inddraget på forhånd ifm. udmøntning af besparelserne. Jan oplyste, at det ville være oplagt.

Der blev spurgt til muligheden for at opkvalificere medarbejdere. Jan oplyste, at det for hans vedkommende meget drejede sig om at kigge på konkrete arbejdsopgaver.

Claes foreslog, at man fremlagde kriterierne for besparelserne i de relevante MEDudvalg inden man traf beslutning om, hvilket område der skulle spares på. Dette var der tilslutning til.

Carsten henstillede til, at man benyttede sig at de vejledninger og instruktioner, der blev lavet i forbindelse med sidste besparelsesrunde, og at man fulgte de samme spilleregler som sidst for at sikre en ordentlig proces.

Det blev aftalt, at Jan informerer Jette når han har informeret sine medarbejdere om besparelserne, og at Jette bliver den overordnede kontaktperson omkring den generelle kommunikation om besparelsen. Jette vil sørge, for at der bliver lagt noget information om processen på medarbejdersiden, når Jan har haft mulighed for at informere sine medarbejdere.

Næste møde i RådhusMED cleares mellem Jan og Jette.

Afslutningsvis blev der spurgt, om der er en teknisk forklaring på, at man taler om arbejdsmangel i det fremsendte notat? Jette oplyste, at dette er en teknisk personalejuridisk formulering. Den kan godt virke stødende, men der er tale om et rent teknisk begreb, som benyttes i forbindelse med personalereduktioner.

Bilag:

Notat om arbejdsmangel på konto 6 – budget 2014 (14/5172)

**Eventuelt**

Der blev spurgt til, om man kunne iværksætte særlige foranstaltninger for at hjælpe de fyrede medarbejdere videre.

Det blev oplyst, at man plejer at tilbyde jobbanken, og at det plejer at fungere godt.

Der blev også gjort opmærksom på, at der findes nogle særlige tryghedspuljer, hvor der kan søges penge fra. Carina oplyste, at der allerede står noget om disse puljer på medarbejdersiden under besparelser. Disse informationer kunne man inkorporere sammen med de øvrige informationer på medarbejdersiden om besparelserne.

Jette oplyste iøvrigt, at der også forventes at blive ansættelsesstop på pædagogområdet pga. folkeskolereformen, da SFO-taksten formentlig vil blive nedsat. Man vil også på dette område lave en jobbank. Jytte kunne supplerende oplyse, at der på det pædagogiske område er en ret høj personaleomsætning. Der skal spares ca. 6-8 stillinger, men omsætningen er ca. 10 pr. år, så det burde kunne klares på naturlig vis.